ärileht.ee
31. märts 2015
Scanpix/Panther Media
Euroopa ühisraha euro on oma ajaloo suurima kvartaalse languse kursil ja võib edaspidi veelgi odavneda, kirjutab USA populaarne investorite kanal CNBC.
Aasta algusest on euro dollari suhtes odavnenud 11 protsenti. See on kvartaalne suurim langus, mis ühisraha selle loomisest 1999. aastal teinud on.
Euro kursi languse põhjuseks on Euroopa Keskpanga 1 triljoni euro suuruse nn kvantitatiivse lõdvendamise ehk varaostu programm. Keskpanga varaostud on suurendanud rahasüsteemis eurode pakkumist, viies hinda allapoole.
Samas ei pruugi euro nõrkus olla halb. Nii loodab keskpank, et see utsitab ettevõtteid ja eraisikuid rohkem kulutama ja laenu võtma ning kergitab inflatsiooni praeguselt rekordmadalalt tasemelt. Lisaks peaks odavam euro turgutama regiooni eksportööre, sest nende toodang muutub välisturgudel odavamaks.
Lisaks on eurot nõrgendanud või õigemini dollarit tugevdanud ootused, et USA keskpank Föderaalreserv tõstab peatselt praegu rekordmadalal tasemel olevaid intressimäärasid.
ärileht.ee
Euro rühib ajaloo suurima languse suunas